Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 67/06)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: -

1. Medlemsstatens ansvarlige myndighed Navn: Directorate for the Production and Utilisation of Orchard Products

Adresse: Akharnon St 2, GR-10176 Athen

Tlf. (30-1) 529 12 74

Fax (30-1) 523 38 66.

2. Ansøgende sammenslutning 2.1. Navn: Agricultural Fruit and Vegetable Company of Kastoria (GEOK)

2.2. Adresse: Fotini, GR-52059 Kastoria

2.3. Sammensætning: Producent/forarbejdningsvirksomhed (x) andet ( )

610 æbleproducentmedlemmer (medlemsliste 13225/9-11-79).

Anerkendt som producentsammenslutning siden 1981.

Sammenslutningens forgængere var landbrugskooperativerne i Tichio, Mavrohori og Polykarpi (Kastorias tre vigtigste æbledyrkningsområder), som blev grundlagt i henholdsvis 1925, 1926 og 1958. Der er tale om en modelsammenslutning, som er en af de vigtigste af sin art i Grækenland.

3. Produktets art: 1.6.

4. Varespecifikation (Sammenfatning af betingelserne i artikel 4, stk. 2):

4.1. Navn: Milo Kastorias.

4.2. Beskrivelse: Æbletræerne er flerårige, løvfældende træer, der tilhører arten Rosaceae og underarten Pomoideae. Deres blomster er tvekønnede og springer ud næsten samtidigt med bladene i klynger af fem til syv ad gangen.

Selve æblet er kødfuldt og saftigt med en let sød-syrlig smag, rundt med sprødt, hvidligt kød. Fra et botanisk synspunkt er æblet en "falsk frugt", da frugtbladet indgår i dets dannelse.

Det nøje afgrænsede geografiske område producerer de røde sorter Starking, StarKrimson, IDR Delicious og Red Chif og de gule sorter Golden Delicious, Jonagold og Granny Smith.

Æbletræer dyrkes for frugtens skyld. Æblerne bliver høstet, når de opfylder visse modenhedskriterier - opløselige stoffer (12,5 Brix-grader for røde sorter, 14,5 for gule), frugtkødets trykfasthed (7-8 kg), rød dækfarve (mindst 80 %) og intern ethylenkoncentration (1 milliontedel).

Æbler spises hovedsageligt rå, men indgår dog i et mindre omfang i madlavningen (kogt, syltet, bagt, i tærter, i saucer osv.) De bruges endvidere i forbindelse med fremstilling af cider (hvis tilberedelse blev nævnt af Plutark i det 1. årh. e.Kr.), juice, vin, likør, cognac og vineddike samt i konfekture og fremstilling af pektin. Æbler er en god kilde til A- og C-vitaminer, indeholder store mængder af kulhydrater og er fiberrige.

4.3. Geografisk område: I præfekturet Kastoria dyrkes æbletræerne hovedsagelig på sø- og flodbredder, der er omfattet af GEOK's dyrkningsområder (distrikterne Kastoria, Vitsios, Agia Trias, Orestias, Agion Anargyron og Iona Dragoumi). Dyrkningsområderne ligger mellem 630 og 850 m over havoverfladen.

Det samlede areal for æbledyrkning udgør 16500 stremmaer (1 stremma = 1000 m2), hvilket svarer til 5 % af præfekturets landbrugsareal.

Jordbunden i æbledyrkningsområderne er alluvial og sedimentær, let i konsistensen, veldrænet og let sur.

Der er tale om et kontinentalt klima med lave temperaturer om vinteren, hvilket opfylder æbletræets store behov for koldt vejr til at bryde med spiringshvilen. Somrene er kølige pga. den geografiske bredde, højden og vandet fra søerne og floderne, og der er stor forskel mellem dag- og nattemperaturer, hvilket er med til at fremme en kraftig pigmentering (anthocyaner) i frugten. Den gennemsnitlige årlige nedbør ligger på 602 mm (1991-1997).

4.4. Bevis for oprindelse: De græske navne for æble og æbletræ - "milo" og "milia" (eller "mileia" inden for poesien) - nedstammer fra de gamle græske æolske og doriske dialekter og er oprindeligt fra Middelhavsområdet.

Man har kendt til æbletræer siden den forhistoriske tid i såvel deres naturlige som vilde form. Der er fundet forstenede træer, der stammer helt tilbage fra 3000 f.Kr.

Homer (8. årh. f.Kr.) omtaler æbledyrkning i såvel Odysseen, VII, 115 ("Abild med glindsende Frugter paa Grene") og XXIV, 340, som Iliaden, X, 152. Man finder den også omtalt i Hesiods Theogonien (8. årh. f.Kr.), linie 215 ("hesperiderne, de som står vagt ved de skønne og gyldne æbler og frugttræer hist på Okeanos' fjerneste strandbred"), Herodot (5. årh. f.Kr.), Aristofanes (Skyerne, linje 978), Theofrast (4. årh. f.Kr.) og andre forfattere fra antikken.

I den græske mytologi er der desuden historien om det berømte gyldne æble, der blev sendt som en gave fra Eris, splidens gudinde, til brylluppet mellem Thetis og Peleus, med påskriften "til den skønneste". Dette var hendes hævn for som den eneste olympiske gud ikke at være blevet inviteret, og den fremprovokerede en rivalisering mellem de tre smukkeste gudinder, Hera, Athene og Afrodite, hvilket siden førte til bortførelsen af Helena og den trojanske krig. (Det oprindelige græske udtryk for "stridens æble" er "μήλο της έριδος" eller "Eris' æble".)

Ifølge C. H. Chandler, professor i trædyrkning ved Universitetet i Californien, har man dyrket æbletræer i Grækenland siden 600 f.Kr.

I Kastoria-præfekturet kan dyrkningen føres tilbage til i hvert fald begyndelsen af det 20. årh., hvor den oprindeligt startede i nogle bjerglandsbyer. I mellemkrigsårene (1930-1940) spredte fænomenet sig og slog så rødder i områderne omkring præfekturets søer og floder (svarende til distrikterne Kastoria, Aliakmona, Makedna, Vitsios, Agia Trias, Orestias, Agion Anargyron og Iona Dragoumi).

GEOK er en officielt anerkendt sammenslutning af æbleproducenter, som i retlig henseende er forpligtet til at føre protokol over dyrkning, produktion og salg for dets medlemmer. Der eksisterer således protokoller over hver enkelt producents antal træer, træernes jordbund samt produktionskvantitet og -kvalitet.

Det deraf følgende højkvalitetsprodukt bliver indsamlet, opbevaret, sorteret, pakket og standardiseret i GEOK's moderne kølelager og sorteringsanlæg.

De regionale landbrugsdirektoraters kompetente kontrolpersonale overvåger produktion, standardisering og distribution i overensstemmelse med ministerielle beslutninger.

4.5. Fremstillingsmetode 4.5.1. Høst: Høsten starter i slutningen af september, varer en måned og finder sted i en festlig stemning.

De modenhedskriterier, som GEOK anvender, blev fastsat af laboratoriet for trædyrkning i landbrugsfakultetet på universitet i Thesssaloniki som følge af en række eksperimenter, der blev foretaget på GEOK's æbledyrkningsområder. Kriterierne er følgende:

A. Koncentration af opløselige stoffer (røde sorter 12,5 Brix-grader, gule sorter 14,5 Brix-grader).

B. Frugtkødets trykfasthed (7-8 kg).

C. Lokal rød dækfarve ( > 80 % af farvedækningen).

D. Intern ethylenkoncentration (1 milliontedel).

Denne metode benyttes til at kontrollere kvaliteten af det høstede produkt, og derved undgås i høj grad fysiologiske sygdomme eller sygdomme, der må have udviklet sig under opbevaringen efter plukningen.

Producenterne plukker frugterne manuelt (ét ad gangen), hvorefter de kommer dem i plastbeholdere, hvorfra de overføres til tremmekasser af træ af størrelsen 1,10 × 1,20 × 0,7 m. Kasserne hejses over i lastbiler, der samme dag transporterer dem til GEOK's kølelagre.

4.5.2. Opbevaring: Æblerne indsamles, opbevares, sorteres, standardiseres og pakkes på GEOK's fabrik i Fotini, hvor sammenslutningens kølelager og sorteringsudstyr, der er det mest moderne i Balkanområdet, befinder sig.

Derefter oplagres de og opbevares i 16 kølelagre, hvoraf fire har en kontrolleret atmosfære.

Æblerne opbevares fra høsten og frem til maj/begyndelsen af juni det efterfølgende år.

GEOK er den mest velorganiserede landbrugsvirksomhed i Kastoria-præfekturet og råder over omfattende faciliteter og teknisk erfaring.

GEOK vil dog inden for rammerne af den handlingsplan, som den har fremlagt i sin egenskab af æbleproducentsammenslutning (og hvis implementering skal ske ved hjælp af støtte fra EUGFL), modernisere og tilpasse sin infrastruktur for at kunne tilbyde dets medlemmer stabile handelsstrukturer, uddannelse, landbrugsinformation og mere miljøvenlige dyrkningsmetoder.

En af handlingsplanens vigtigste mål er at anskaffe nyt udstyr, der sammen med det eksisterende udstyr vil sikre og modernisere indsamling, forarbejdning og oplagring af produktet.

4.5.3. Standardisering - emballering - markedsføring: Den eneste standardiserings- og pakkeenhed i Kastoria-præfekturet tilhører GEOK og udgør distributionscentret for hele Kastorias æbleproduktion, for hvilken der søges beskyttet geografisk betegnelse.

Under opbevaringsperioden sker sortering og standardisering etapevis ved hjælp af det ultramoderne elektroniske sorteringsudstyr, der har en kapacitet på 10 t/h, og som fordeler æblerne i kvalitetskategorier alt efter deres individuelle vægt og farve (rød dækfarve på mindst 80 %).

Alle sorter og størrelser bliver pakket ned i plastkasser og papkasser af varierende størrelser i henhold til de bestemmelser og særlige betingelser, der gælder for hjemmemarkedet og de udenlandske markeder:

- trelagspapkasser (50 × 27 × 30 cm)

- femlags "tray pack"-papkasser (52 × 32 × 32 cm)

- tolags papbakker (40 × 60 × 18 cm), med æbler lagt i to lag i en plastikholder.

I den handlingsplan, som GEOK har fremlagt med henblik på at opnå EU-støtte, indgår der også planer om at anskaffe et mikroemballeringssystem, der er bedre tilpasset den endelige markedsføring af produktet.

Der vil også være brug for mærkningsudstyr for at fremhæve produktets kvalitative egenskaber og dets oprindelse. Endvidere vil der blive etableret et detailmarked for Kastoria-æbler af garanteret kvalitet.

Omkring 20-30 % af GEOK's æbleproduktion bliver eksporteret til lande i Europa, såsom Italien, Portugal, Tyskland og Nederlandene. Mindre partier bliver eksporteret til Israel, Albanien og Rusland.

4.6. Tilknytning: Produktets egenskaber (størrelse, intens rød farve, ganske særlige organoleptiske egenskaber - smag, aroma og saftigt kød - som følge af et passende forhold mellem opløselige stoffer og syre, og en høj frugtkødsfasthed - 7-8 kg - som forringes naturligt frem til slutningen af handelsperioden) er et resultat af dels jordbunds- og klimaforholdene i området, dels de anvendte dyrkningsmetoder.

Jorden i GEOK's æbledyrkningsområder spiller en væsentlig rolle for trævækst og optimalt udbytte af den naturlige modningscyklus. Der er tale om en aflejret og sedimentær jordbund, der oprindeligt stammer fra klippelagene i Grammo og Vitsio (hovedsageligt vulkansk). Den har en let konsistens, er veldrænet, let sur og patogenfri, med et højt indhold af organiske stoffer (1,5-2,0 %).

Klimaet i området, som er mildt kontinentalt (takket være vandet fra søerne) med kølige somre pga. højden (æbledyrkningsområderne ligger i en højde af 630 m), medfører en høj koncentration af opløselige stoffer og et optimalt sød-syrligt forhold, hvilket resulterer i fortræffelige organoleptiske egenskaber (dvs. dejlig smag og aroma, en saftig og kraftig konsistens) og en lang holdbarhed.

Den store variation mellem dag- og nattemperaturer, særlig i modningsmånederne juli, august og september, fremmer dannelsen af en kraftig pigmentering (anthocyaner) i frugten, som er årsag til de respektive sorters kraftige røde og gule farve.

De anvendte dyrkningsmetoder, der er frugten af flere års erfaring og know-how, er med til at frembringe velproportionerede, anseelige og homogene frugter. Metoderne indbefatter primært en passende udtynding på det rette tidspunkt, passende (hovedsagelig biologisk) gødskning og kompenserende vanding om sommeren.

Der bliver regelmæssigt arrangeret æblefestivaler, sådan som man har gjort det i mange år, med deltagelse af folkloristiske kunstnere og kulturelle grupper. Disse begivenheder samt diverse traditioner, der involverer æbler (særligt i julen), arrangerede skoleudflugter til æbleplantager (gammel tradition), diverse ordsprog, der er resultatet af flere års erfaring og populær visdom ("æblet falder ikke langt fra stammen", "at måtte bide i det sure æble", "an apple a day keeps the doctor away") - alle disse elementer af lokal kultur og tradition bidrager både til en bevarelse af miljøet og til en harmonisk livsstil for de mennesker, som bor i området.

4.7. Kontrolinstans Navn: Normarchiaki aftodiikissi Kastorias (Prefectural Government of Kastoria)

Adresse: Diikitirio (Town Hall)

M. Alexandrou

GR-52100 Kastoria

4.8. Mærkning: På emballagen anføres obligatorisk "Milo Kastorias" BGB såvel som de oplysninger, der er påkrævet i artikel 4, stk. 7, i præsidentens dekret nr. 81/93.

4.9. Krav i nationale bestemmelser: De generelle bestemmelser i præsidentens dekret nr. 81/93 om BOB- og BGB-produktionsproceduren finder anvendelse.

EF-nr.: EL/00128/2000.05.16.

Dato for modtagelsen af den fuldstændige ansøgning: 17. juli 2001.